पोल्यान्डले साउदी अरेबियालाई २–० ले हरायो
अहिलेको पुस्ताका एक उत्कृष्ट स्ट्राइकर रोबर्ट लेवन्डोव्स्कीले विश्वकप इतिहासमै पहिलो गोल गरेपछि पोल्यान्डले एजुकेसन सिटी स्टेडियममा शनिबार साउदी अरेबियालाई २–० ले पराजित गर्दै नकआउट चरणमा प्रवेश गर्ने संभावना बलियो बनाएको छ ।
दोहा — अहिलेको पुस्ताका एक उत्कृष्ट स्ट्राइकर रोबर्ट लेवन्डोव्स्कीले विश्वकप इतिहासमै पहिलो गोल गरेपछि पोल्यान्डले एजुकेसन सिटी स्टेडियममा शनिबार साउदी अरेबियालाई २–० ले पराजित गर्दै नकआउट चरणमा प्रवेश गर्ने संभावना बलियो बनाएको छ ।पहिलो खेलमा लियोनल मेसीको टिम अर्जेन्टिनामाथि २–१ को अविश्वसनीय जित हात पारेको साउदी अरेबियाले युरोपेली देश पोल्यान्डलाई कडा चुनौती दियो । रोमान्चक खेलको ३९ औं मिनेटमा पियोतर जेलेन्स्कीले गोल गर्दै पोल्यान्डलाई १–० को अग्रता दिलाए । पहिलो हाफको इन्ज्युरी समयमा साउदीले बराबरी गर्ने राम्रो अवसर पाएको थियो । तर, पेनाल्टीमा पाएको अवसरमा सलेम अल दस्वारीले प्रहार गरेको बल गोलकिपर वज्सिक स्कुजसिनीले रोकिदिए । रिबाउन्डमा मोहमद अल बुरायकले प्रहार गरेको बललाई पनि बाहिर फाल्दै उनले पोल्यान्डको संकट टारिदिए ।एक गोलले पछाडि परे पनि साउदीले राम्रो खेल प्रदर्शन गरिरहेको थियो । तर, साउदीका खेलाडी अब्दुलेलाह अल माल्कीले फुस्काएको बललाई लेवन्डोव्स्कीले गोलकिपर माहमद अल ओवाइसलाई कुनै अवसर नदिई ८२ औं मिनेटमा गोलमा परिणत गर्दै पोल्यान्डको जित निश्चित गरे । विश्वकप इतिहासमै उनको पहिलो गोल हो । गागेलरहित टुंगिएको मेक्सिको विरुद्धको खेलमा पेनाल्टी पाएर पनि उनले प्रहार गरेको बललाई गोलकिपर गुइलेर्मो ओचोआले रोकेका थिए ।३४ वर्षीय लेवन्डोव्स्कीले रुसमा चार वर्षअघि भएको विश्वकपमा पनि समूह चरणका तीनै खेल खेलेका थिए, जसमा पोल्यान्डले एक खेल जितेको थियो भने दुई खेल हारेको थियो । तर, उनी विश्व फुटबलको सबभन्दा महत्वपूर्ण प्रतियोगितामा गोलको खाता खोल्न असफल भएका थिए । उनी साउदी विरुद्धको गोलसगै ब्राजिली लिजेन्ड पेलेसमान ७७ गोल गर्दै पुरुषको अन्तर्राष्ट्रिय फुटबलमा सबभन्दा बढी गोल गर्ने खेलाडीको शीर्ष दसमा पुगेका छन् । यो उपलब्धि १ सय ३६ औं खेलमा हात पारेका हुन् । तर, उनी ९० औं मिनेटमा पाएको अर्को अवसरमा गोल गर्न असफल रहे ।जितसँगै चार अंक बनाएको पोल्यान्ड समूह सी को शीर्षस्थानमा उक्लियो । उसले समूहको अन्तिम खेलमा अर्जेन्टिनाको सामना गर्नेछ । साउदी तीन अंकसहित दोस्रोमा छ । मेसीको कप्तानमा रहेको अर्जेन्टिनाले आज राति नेपाली समयअनुसार १२ : ४५ बजे मेक्सिको विरुद्ध प्रतिस्पर्धा गर्दै छ । पहिलो खेलमा अनपेक्षित हार बेहोरेको अर्जेन्टिना नकआउट चरणमा स्थान बनाउन मेक्सिको विरुद्ध जित्नैपर्ने दबाबमा छ ।